Dôvodová správa

A. Všeobecná časť

I.

Proces vyvlastňovacieho konania upravuje zákon č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov (ďalej len stavebný zákon) ako všeobecný právny predpis pre vyvlastnenie. Obsahuje aj procesnú úpravu konania o vyvlastnení s odlišnosťami oproti všeobecnej úprave správneho konania podľa  zákona č. 71/1967 Zb. o správnom konaní (správny poriadok) v znení neskorších predpisov (ďalej len správny poriadok), ktorý sa v konaniach podľa stavebného zákona používa subsidiárne (§ 140 stavebného zákona). V zmysle uvedenej právnej úpravy vykonáva vyvlastňovacie konanie obec ako stavebný úrad podľa        § 117 ods. 1 stavebného zákona v prvom stupni a krajský stavebný úrad v druhom stupni. Právoplatné rozhodnutie o vyvlastnení je v zmysle Občianskeho súdneho poriadku preskúmateľné súdom na základe správnej žaloby. 
Doterajšia prax poukazuje na skutočnosť, že súčasná legislatívna úprava konania o vyvlastnení v niektorých prípadoch (realizácia významnej investície, výstavba diaľnic, ciest a miestnych komunikácií podľa osobitných predpisov) pokiaľ ide o samotný proces, je spojená s problémami, ktoré súvisia najmä s dĺžkou konania. Predlžovanie procesu vyvlastnenia je spôsobené problémami s doručovaním, so vznášaním námietok zaujatosti a iných procesných námietok, ako aj s nečinnosťou obce ako stavebného úradu. Ďalšie zdržanie celého procesu môže byť spôsobené možnosťou predsedu senátu rozhodnúť o odložení vykonateľnosti právoplatného rozhodnutia o vyvlastnení, ak bude podaná proti tomuto rozhodnutiu správna žaloba.

II.

Navrhovaný zákon je vypracovaný v intenciách uznesenia vlády č. 260 zo 6. apríla 2005 s cieľom riešiť najmä zmenu vecnej príslušnosti na konanie o vyvlastnení z obce na orgány štátnej správy pri dvoch účeloch vyvlastnenia podľa osobitných predpisov (zák. č. 175/1999 Z.z. o niektorých opatreniach týkajúcich sa prípravy významných investícií v znení neskorších predpisov a zák. č. 135/1961 Zb. o pozemných komunikáciách (cestný zákon) v znení neskorších predpisov. Zámerom je dosiahnuť väčšiu efektivitu vyvlastňovacieho konania v uvedených prípadoch a tiež vylúčiť možnosť orgánov  súdu rozhodnúť o odložení vykonateľnosti právoplatného rozhodnutia o vyvlastnení, ak bude proti nemu podaná správna žaloba.  Návrh zákona je zameraný na zrýchlenie vyvlastňovacieho konania bez zásahu do  procesných práv a účastníkov konania, najmä vyvlastňovaných vlastníkov pozemkov a stavieb. 

III.

Návrh je v súlade s Ústavou Slovenskej republiky, s ostatnými zákonmi ako aj s medzinárodnými zmluvami, ktorými je Slovenská republika viazaná.

IV.
Doložka
finančných, ekonomických a environmentálnych vplyvov, vplyvov na zamestnanosť a podnikateľské prostredie

Odhad dopadov na verejné financie : 
Prijatím tohto návrhu vzniknú nároky na štátny rozpočet v súvislosti s potrebou zabezpečiť výkon činnosti stavebného úradu v prvom stupni na krajskom stavebnom úrade a výkon odvolacieho orgánu v druhom stupni na ministerstve, čo predstavuje nárast počtu štátnozamestnaneckých miest a výdavkov s tým spojených:
Odhad  - po 2 funkčné miesta na 8 krajských stavebných úradoch (spolu 16 funkčných miest na 
               krajských stavebných úradoch),
- 2 funkčné miesta na Ministerstve výstavby a regionálneho rozvoja SR.
Odhad spolu : 18 funkčných miest a s tým spojené finančné prostriedky. 

D o p a d  do štátneho rozpočtu v roku 2005 z prechodu pôsobnosti v oblasti  vyvlastňovania:

Kapitola MVRR SR spolu				   7 050 tis. Sk
z toho:
mzdy							+ 2 823 tis. Sk				
od 1.5.2005	
odvody do poistných fondov				+    987 tis. Sk
tovary a služby					+ 1 440 tis. Sk
kapitálové výdavky					+ 1 800 tis. Sk

Počet zamestnancov					+ 18 osôb (štátna služba)

Rozdelenie na: úrad ministerstva
+ 2 zamestnanci štátnej služby
mzdy							+   406 tis. Sk
odvody do poistných fondov				+   142 tis. Sk
tovary a služby					+   160 tis. Sk
kapitálové výdavky					+   200 tis. Sk 

Krajské stavebné úrady
+ 16 zamestnancov štátnej služby
mzdy							+ 2 417 tis. Sk
odvody do poistných fondov				+    845 tis. Sk 
tovary a služby					+ 1 280 tis. Sk
kapitálové výdavky					+ 1 600 tis. Sk

Na roky 2006-2008 sa  nároky na štátny rozpočet zapracujú do návrhu štátneho rozpočtu kapitoly MVRR SR upravené o valorizáciu a infláciu za výdavky celkom takto:

rok 2006                                                                      + 7 332 tis. Sk
z toho mzdy                                                                 + 2935 tis. Sk

rok 2007                                                                      + 7 625 tis. Sk
z toho mzdy          					 + 3 053 tis. Sk

rok 2008                                                                      + 7 930 tis. Sk
z toho mzdy                                                                 + 3 175 tis. Sk

Odhad dopadov na obyvateľov, hospodárenie podnikateľskej sféry a iných právnických     osôb : 
Návrh zákona nebude mať dopad na obyvateľov, ani na hospodárenie podnikateľskej sféry a iných právnických osôb.

Odhad dopadov na životné prostredie :
Návrh zákona nebude mať dopad na životné prostredie.

Odhad dopadov na zamestnanosť:
Návrh zákona bude mať dopad na tvorbu pracovných miest.

Analýza vplyvov na podnikateľské prostredie:
Návrh zákona je v súlade s aktuálnou legislatívou formujúcou podnikateľské prostredie.

V.

 Doložka
zlučiteľnosti návrhu zákona s právom Európskych spoločenstiev
a s právom Európskej únie

   1.  Navrhovateľ právneho predpisu:  
        Vláda Slovenskej republiky.

   2.  Názov návrhu právneho predpisu:  
    Návrh  zákona,  ktorým sa dopĺňa zákon  č. 50/1976 Zb. o územnom plánovaní a stavebnom
    poriadku (stavebný zákon) v znení neskorších predpisov a o doplnení niektorých predpisov

3. Záväzky Slovenskej republiky vo vzťahu k Európskym spoločenstvám a Európskej únii:
    Pre Slovenskú republiku zo Zmluvy o pristúpení k Európskej únii  v predmetnej oblasti
    nevyplývajú žiadne záväzky.
    Pre navrhovateľa z materiálov o určení gestorstva smerníc  v predmetnej oblasti nevyplývajú
    žiadne povinnosti.

4. Problematika návrhu právneho predpisu 
    Nie je upravená v práve Európskych spoločenstiev.  

5. Stupeň zlučiteľnosti návrhu s právom Európskych spoločenstiev:   Bezpredmetné.

6. Gestor:   Bezpredmetné.

7. Účasť expertov pri príprave návrhu:     Experti neboli prizvaní.

B. Osobitná časť

Čl. I

K bodu 1: Zdržanie v konaní spôsobujú námietky predpojatosti, v mnohých prípadoch uplatňované účelovo s cieľom spomaliť priebeh konania. V záujme urýchlenia konania sa navrhuje explicitne ustanoviť, že nie je možné podávať námietky opätovne proti tým istým osobám, resp. z rovnakých dôvodov. 

K bodu 2: V stavebnom zákone ako osobitnom predpise sa navrhuje vylúčenie možnosti súdu rozhodnúť o odložení vykonateľnosti právoplatného rozhodnutia o vyvlastnení, ak bude proti nemu podaná správna žaloba, z dôvodu ,že takýmto rozhodnutím sa môže podstatne ovplyvniť aj dĺžka  vyvlastňovacieho konania. 

K bodu 3: Návrhom zákona sa mení vecná príslušnosť na konanie o vyvlastnení z obce na orgán štátnej  správy s cieľom dosiahnuť väčšiu efektivitu vyvlastňovacieho konania. Pokiaľ ide o rozsah, prenesie sa výkon pôsobnosti stavebného úradu len vo veciach vyvlastňovacieho konania a len ak ide o realizáciu významnej investície a výstavbu diaľnic, ciest a miestnych komunikácií podľa osobitných predpisov.    

K bodu 4: Prechodným ustanovením sa navrhuje, aby z dôvodu efektívnosti už začaté vyvlastňovacie konania boli dokončené podľa novej právnej úpravy.

Čl. II

Navrhovanou zmenou zákona sa prenesie výkon pôsobnosti stavebného úradu vo veciach vyvlastňovacieho konania pri významných investíciách a výstavbe diaľnic, ciest a miestnych komunikácií podľa osobitných predpisov z obce na orgán štátnej správy, ktorým je krajský stavebný úrad.

Čl. III

Nová úprava v § 250c OSP umožňuje, aby v osobitnom predpise bola odlišná úprava týkajúca sa odloženia vykonateľnosti rozhodnutia súdom.  

Čl. IV

	Vzhľadom na dôležitosť a naliehavosť potreby urýchliť vyvlastňovacie konanie sa navrhuje účinnosť 1. 6. 2005.